CELEX: 62013CN0382
Language: et
Date: 2013-07-04 00:00:00
Title: Kohtuasi C-382/13: Eelotsusetaotlus, mille on esitanud Centrale Raad van Beroep (Madalmaad) 4. juulil 2013 — C.E. Franzen jt versus Raad van bestuur van de Sociale verzekeringsbank (Svb)

21.9.2013   
            
            
               ET
            
            
               Euroopa Liidu Teataja
            
            
               C 274/8
            
         Eelotsusetaotlus, mille on esitanud Centrale Raad van Beroep (Madalmaad) 4. juulil 2013 — C.E. Franzen jt versus Raad van bestuur van de Sociale verzekeringsbank (Svb)
   (Kohtuasi C-382/13)
   2013/C 274/14
   Kohtumenetluse keel: hollandi
   
      Eelotsusetaotluse esitanud kohus
   
   Centrale Raad van Beroep
   
      Põhikohtuasja pooled
   
   
      Kaebuse esitajad: C. E. Franzen, H. D. Giesen, F. van den Berg
   
      Vastustaja: Raad van bestuur van de Sociale verzekeringsbank (Svb)
   
      Eelotsuse küsimused
   
   
               1a.
            
            
               Kas määruse nr 1408/71 (1) artikli 13 lõike 2 punkti a tuleb tõlgendada nii, et liikmesriigi residentide suhtes, kes kuuluvad viidatud määruse kohaldamisalasse ja teevad tööandja väljakutsel töötamist käsitleva töölepingu alusel mitte rohkem kui kahel või kolmel päeval kuus palgalist tööd mõne teise liikmesriigi territooriumil, on sellest asjaolust tulenevalt kohaldatavad töökohariigi sotsiaalkindlustust reguleerivad õigusnormid?
            
         
               1b.
            
            
               Kas juhul, kui vastus esimese küsimuse punktile a on jaatav, on kõnealustele liikmesriigi residentidele töökohariigi sotsiaalkindlustust reguleerivad õigusnormid kohaldatavad nii nendel päevadel, mil isik töötas, kui ka nendel päevadel, mil isik ei töötanud, ja kui jah, siis kui kaua pärast seda, kui isik viimast korda tegelikult töötas, on nimetatud õigusnormid kohaldatavad?
            
         
               2.
            
            
               Kas määruse nr 1408/71 artikli 13 lõike 2 punktiga a koosmõjus artikli 13 lõikega 1 on vastuolus, et võõrtöötajat, kelle suhtes on kohaldatavad töökohariigi sotsiaalkindlustust reguleerivad õigusnormid, käsitatakse elukohariigi siseriiklike õigusnormide kohaselt elukohariigis Algemene Ouderdomswet’i (üldine vanaduskindlustuse seadus; edaspidi „AOW”) alusel kindlustatuna?
            
         
               3a.
            
            
               Kas liidu õigust, eeskätt töötajate ja/või liidu kodanike vaba liikumise õigust käsitlevaid sätteid tuleb tõlgendada nii, et nendega on käesolevates asjades kujunenud asjaoludel vastuolus kohaldada sellist siseriiklikku õigusnormi nagu AOW ja/või Algemene Kinderbijslagwet’i (üldine lastetoetuste seadus; edaspidi „AKW”) artikkel 6a, mille kohaselt on Madalmaades elav võõrtöötaja Madalmaades AOW-st ja/või AKW-st tuleneva kindlustuskaitse alt välja arvatud seetõttu, et tema suhtes on kohaldatavad üksnes Saksamaa sotsiaalkindlustust reguleerivad õigusnormid, ja seda isegi siis, kui kõnealune töötaja kui minimaalselt tööga hõivatud töötaja („geringfügig Beschäftigte”) ei ole Saksamaal kaetud vanaduspensionikindlustusega ja tal puudub õigus lapsetoetusele („Kindergeld”)?
            
         
               3b.
            
            
               Kas kolmanda küsimuse punktile a vastamisel on veel oluline, et oli olemas võimalus sõlmida vabatahtlik kindlustus AOW alusel või paluda sotsiaalkindlustusasutusel jõuda kokkuleppele määruse nr 1408/71 artikli 17 tähenduses?
            
         
      (1)  Nõukogu 14. juuni 1971. aasta määrus (EMÜ) nr 1408/71 sotsiaalkindlustusskeemide kohaldamise kohta ühenduse piires liikuvate töötajate, füüsilisest isikust ettevõtjate ja nende pereliikmete suhtes (EÜT L 149, lk 2; ELT eriväljaanne 05/01, lk 35).